Grimstad Adressetidende

Grimstad Adressetidende (lokalt ofte bare kalt «Adressa») er en lokal avis for Grimstad i Aust-Agder. Avisen gis ut i tabloidformat, tirsdag, torsdag og lørdag. Avisen ble etablert i 1856. Grimstad Adressetidende fikk «småavisprisen» i 1991.

Historie

Boktrykker J. P. Nielsen, som tidligere hadde utgitt og redigert Kragerø Adresse i Kragerø, startet utgivelsen av Grimstad Adressetidende i 1856. Grimstad var den gang i rask utvikling med skipsfart, skipsbygging og handel, men byen hadde ingen avis. Behovet for informasjon ble til en viss grad dekket av Vestlandske Tidende i Arendal.
Første nummer kom i januar 1856, men nøyaktig dato er ikke kjent. Det eldste bevarte eksemplar av avisen er datert 2. januar 1857. I de første årene ble Adressetidende utgitt i firesiders tospaltet format med et opplag på 50 eksemplarer. Det var to utgivelsesdager i uken, og abonnementet kostet 12 mark i året (justert for konsumprisindeks til 2009= ca. kr. 400,-). Avisen ble trykket i Demants hus i Storgaten (Storgaten 36).
I 1866 fikk avisen ny eier, boktrykker Claus Winther Kamstrup Rosenkilde. Han hadde erfaring først fra Lillehammer Tilskuers trykkerier og senere fra Regjeringstrykkeriet i København. I begynnelsen av 1860-årene flyttet han til Arendal og arbeidet i Vestlandske Tidende til han overtok Grimstad Adressetidendes forlagsrett og trykkeri. I det første nummeret i 1867 var Rosenkilde redaktør.
C. W. K. Rosenkilde kjøpte i 1869 bankbokholder Abraham Gjesdals hus i Storgaten (Storgaten 39), og avisen flyttet dermed inn i de lokaler hvor man fremdeles holder til, riktignok med nybygg og store utvidelser i årenes løp. 
Den gamle håndpresse fra boktrykker Nielsens tid ble skiftet ut i 1883, og avisens opplag steg jevnt i årene fremover. Ved århundreskiftet var abonnenttallet ca. 500, og i 1918 ca. 1700. 
Med C. W. K. Rosenkilde begynte en lang familietradisjon i Grimstad Adressetidende. Han var avisens utgiver og redaktør til sin død i 1911. Heinrich Rosenkilde (død 1961), som overtok som redaktør i 1911, hadde en usedvanlig lang arbeidsdag i avisen. Han var utdannet boktrykker, men virket også som avisens redaktør og disponent. Da han i 1953 fylte 70 år, hadde han vært 50 år i avisens tjeneste. Tredje generasjon Rosenkilde, Claus W. Rosenkilde, var lenge trykkeribestyrer i bedriften.
Avisen har vært partiorgan for Høyre.

Teknisk utvikling

Avisen ble først trykket ved hjelp av en mindre håndpresse. I 1883 ble det tatt i bruk en «moderne hurtigpresse for haandkraft». Den gamle ble solgt som skrapjern. I 1918 ble det innkjøpt «en ny moderne hurtigpresse for elektrisk kraft og sættemaskine». I 1971 forlot man blysettingen og gikk over til fotosats og offset-trykk. Første avis i den nye utforming er datert 15. oktober 1978. Som første avisen på Sørlandet kom Adressa på nett i 1996. 12 år senere ble sidene lansert i ny versjon og utforming på www.gat.no.

Eierforhold

Frem til 1911 var avisen privateid. I 1911 ble det dannet et familieaksjeselskap, med Heinrich Rosenkilde som disponent. Heinrich Rosenkilde overtok den så til eie. I 1919 ble både avisen og trykkeriet overdratt til firmaet «A/S Grimstad Adressetidende». Agderposten overtok som hovedaksjonær i 1986 og har siden 2006 vært nær eneaksjonær med 96,5 prosent av aksjene.
Siden 1991 har Rune Bjørn Hansen vært disponent og således daglig leder av bedriften.